Gereformeerde kerk Tsumeb

duimnael|links|300px|Die kerk pas nadat dit voltooi is.
duimnael|regs|170px|Ds. Landman Vogel, leraar van 1977 tot '84.
duimnael|regs|170px|Dr. Kobus van Tonder, leraar van 1984 tot 1990.

Die Gereformeerde kerk Tsumeb is ’n Gereformeerde gemeente op die Namibiese dorp Tsumeb, maar dit sluit ook die dorpe Oshakati (waar die plaaslike Gereformeerde gemeente net van 1988 tot 1990 bestaan het), Ruacana en Namutoni in. 

Die Gereformeerde kerk Tsumeb is op 26 Maart 1955 gestig, in dieselfde jaar as die gemeentes Otjiwarongo en Biermanskool (destyds bekend as Vanjaarsveld). Eers is eredienste in die laerskoolsaal gehou, terwyl die sportterrein benut is as kampeerplek vir kerklike aktiwiteite. In 1957 het die kerkraad ’n erf by die plaaslike myn, die Tsumeb Corporation, aangekoop vir die nominale bedrag van £1. Eredienste is in daardie stadium in die Hervormde gemeente, wat op 2 Desember 1950 gestig is, se kerkgebou gehou. Die plan van Nelspruit se kerk is as bouplan vir ’n saal/kerk voorgestel, maar die gemeente het nie toe al tot bou gekom nie. In 1960 is ’n vergadering gehou om te sluit of die gebou ’n saal of kerk sou wees, maar ’n finale besluit is nie geneem nie.

In 1962 het die gemeente weer aandag aan kerkbou gegee en J.P. van Graan, ’n myningenieur, het die plan opgestel, waarna die munisipaliteit dit goedgekeur het, maar nog twee jaar sou verloop voor die bouwerk eindelik begin het. Weens dié tydsverloop moes ’n nuwe plan opgestel en goedgekeur word. ’n Lidmaat, B. Hurter, was die argitek, terwyl Van Zyl en Schwalm as bouaannemer aangestel is.

Die gebou wat die gemeente eindelik gekry het, is ’n A-raam-tipe met ’n staalraam en lae vensters, sonder ’n toring. Nog ’n lidmaat, ene Strydom, was verantwoordelik vir die maak van die banke. Die kerkerf is in 1966 geproklameer en op 4 Maart 1967 is die kerkgebou in gebruik geneem. Op daardie dag het dit so gereën, die amptelike seremonie waartydens die deur oopgesluit sou word, kon nie plaasvind nie.

In 1978 het die gemeente besluit om die kerkgebou te vergroot. ’n Orrel, soortgelyk aan Grootfontein s’n, is uit Suid-Afrika bestel, nes die nuwe kerkbanke. Die orrel wat later afgelewer is, was tweedehands. Die kerkraad het dit aanvaar, maar daar is vergeet om die swelkas saam te stuur. Reëlings moes toe getref word om dit met ’n militêre vliegtuig tot op Grootfontein te bring. Dié eienaardige voorwerp het heelwat konsternasie onder die weermag veroorsaak omdat dit (vir hulle) na ’n Russiese militêre voorwerp gelyk het. Ná heelwat mooipraat kon die gemeente darem toe hul orrel se swelkas kry.

 Predikante 
 Du Plessis, Pieter Johannes Lodewyk, 1966–1970 
 Venter, Jurie Johannes, 1972–1976 (in kombinasie met Otjiwarongo)
 Vogel, Landman van der Merwe, 1977–1984
 Van Tonder, dr. Jacobus Machiel, 1984–1990
 Du Plessis, Lourens Stephanus Daniël, 1991–1999
 Kruger, Izak Jacobus Vorster, 2000–2008 (aanvaar sy emeritaat)
 Du Plessis, Jan Barend, 2008–2013 (in kombinasie met Grootfontein; aanvaar sy emeritaat)
 Van Jaarsveld, Ernst Jacobus (Janre), 2015–2021

 Bronne 
  Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro.
  Schalekamp, ds. M.E. (voorsitter: redaksiekommissie). 2001. Die Almanak van die Gereformeerde Kerke in Suid-Afrika vir die jaar 2002. Potchefstroom: Administratiewe Buro.
  Van der Walt, dr. S.J. (voorsitter: deputate almanak). 1997. Die Almanak van die Gereformeerde Kerke in Suid-Afrika vir die jaar 1998. Potchefstroom: Administratiewe Buro.
  Venter, ds. A.A. (hoofred.) 1957. Almanak van die Gereformeerde Kerk in Suid-Afrika vir die jaar 1958. Potchefstroom: Administratiewe Buro.
  Venter, ds. A.A. (hoofred.) 1958. Almanak van die Gereformeerde Kerk in Suid-Afrika vir die jaar 1959. Potchefstroom: Administratiewe Buro.
  Vogel, Willem (red.). 2014. Die Almanak van die Gereformeerde Kerke in Suid-Afrika vir die jaar 2015. Potchefstroom: Administratiewe Buro.  

 Sien ook 
 Gereformeerde Kerke in Namibië

Kategorie:Gereformeerde Kerke in Namibië
Kategorie:Gereformeerde Kerke in Suid-Afrika